OCEAN บวกแรง 7% ลุ้นกำไรปีนี้แตะ 221 ลบ. รับธุรกิจกัญชง-อสังหาฯหนุน โบรกฯชูเป้า 2.89 บ.
OCEAN พุ่งแรง 7% ลุ้นกำไรปีนี้แตะ 221 ลบ. รับธุรกิจกัญชง-อสังหาฯหนุน โบรกฯมองเทิร์นอะราวด์ หลังการเปลี่ยนแปลงผู้ถือหุ้นใหญ่-ผู้บริหารชุดใหม่ นำมาสู่การเปลี่ยนธุรกิจ ชูเป้า 2.89 บ.

10 ม.ค. 2565

ผู้สื่อข่าวรายงานว่าวันนี้ (10 ม.ค. 2565) ราคาหุ้นบริษัท โอเชี่ยน คอมเมิรช จำกัด (มหาชน) หรือ OCEAN ณ เวลา 11:58น. อยู่ที่ระดับ 2.22 บาท เพิ่มขึ้น 0.14 บาท หรือ 6.73% โดยทำจุดสูงสุดที่ 2.26 บาท และทำจุดต่ำสุดที่ 2.12 บาท ด้วยมูลค่าการซื้อขาย 244.87 ล้านบาท

บล.เมย์แบงก์ (ประเทศไทย) ระบุในบทวิเคราะห์ว่า OCEAN หรือชื่อใหม่ บริษัท อัลฟ่า ดิวิชั่นส์ จำกัด (มหาชน) “ALPHAX” (เริ่มใช้ 11 ม.ค. 2565) เป็นดาวรุ่งที่น่าจับตาในปี 2565 ด้วย Story การ Turnaround หลังการเปลี่ยนแปลงผู้ถือหุ้นใหญ่-ผู้บริหารชุดใหม่ นำมาสู่การเปลี่ยนธุรกิจด้วยการออกจากธุรกิจที่เติบโตน้อย (อสังหาฯ) สู่การเป็น Holding company ในธุรกิจอสังหาริมทรัพย์เพื่อขายทั้งแนวราบ-คอนโดใจกลางเมือง ซึ่งเป็นธุรกิจหลักในปัจจุบันสร้างกำไรราว 60-80 ล้านบาทต่อปี ในปี 2564-2566 ขณะที่มีแผนพัฒนาโครงการออฟฟิศให้เช่าใน 2-3 ปีข้างหน้า ซึ่งจะเป็นสินทรัพย์ที่ผลิตกระแสเงินสดในระยะยาว (Cash cow)
ส่วนธุรกิจกัญชง เป็นธุรกิจที่จะสร้าง new S-Curve ให้กับบริษัทฯ โดยร่วมมือกับ JP (ผู้ผลิต เพื่อผลิตสารสกัดกัญชง (CBD) ทั้งรูปแบบ Full spectrum &amp; Isolate ซึ่งเป็นผลิตภัณฑ์มูลค่าสูง จำหน่ายให้กับผู้ผลิตอาหารและเครื่องดื่มหลายรายทั้งในและต่างประเทศ ปัจจุบันเครื่องจักรตัวแรกได้ติดตั้งแล้วอยู่ระหว่างขอใบอนุญาต จาก อย. หากเป็นไปตามแผนจะสร้างรายได้ตั้งแต่ในไตรมาส 1/2565
ด้านแนวโน้มกำไรปกติคาดขยายตัวจาก 40 ล้านบาทในปี 2564 (กำไรส่วนใหญ่ 95% ยังมาจากธุรกิจอสังหาฯ) ขึ้นไปเป็น 221 ล้านบาท ในปี 2565 โดยในปีนี้ธุรกิจกัญชงจะเริ่มมีสัดส่วนในกำไรปกติถึง 72% ซึ่งเมื่อรวมผลของ Dilution OCEAN-W3 (แปลง ก.พ. 2565) แล้วค่า EPS ปี  2565 ก็ยังเติบโตได้ถึง 265.60% จากงวดเดียวกันของปีก่อน และในภาพรวมคาดโตเฉลี่ย 154.40% ต่อปี ระหว่างปี 2565-2567
อย่างไรก็ดีทางฝ่ายวิจัยประเมินมูลค่าเหมาะสมปี 2565 ที่ 2.89 บาทต่อหุ้น (รวม Dilution จาก OCEAN-W3 หมดอายุ ก.พ.2565) โดยอิงวิธี SOTP จากแต่ละธุรกิจประกอบด้วย ธุรกิจอสังหาริมทรัพย์ 0.23 บาทต่อหุ้น โดยอิงค่า P/E ที่ 7 เท่า ใกล้เคียงกับค่าเฉลี่ยอุตสาหกรรม และธุรกิจสกัดกัญชง 2.65 บาทต่อหุ้น โดยอิงค่า P/E ที่ 30 เท่า เพื่อให้สอดคล้องกับการเติบโตของกำไรที่คาดสูงมากใน 3 ปีนี้ หากธุรกิจกัญชงเดินได้ตามแผน